ફૅશનમાં રંગોનું અનોખું મહત્વ છે. રંગો નિખાર આપવામાં પણ ઉપયોગી છે તો રંગોની ખોટી પસંદ ફૅશન-બ્લન્ડર પણ બની શકે એમ છે. ઍક્સેસરીઝ, ડ્રેસિંગ અને મેકઅપ સુધી જ નહીં; રંગોએ વાળની સુંદરતા વધારવામાં પણ બહુ મોટો રોલ અદા કર્યો છે. વાળની સુંદરતા વધારીને વ્યક્તિના ઓવરઑલ લુક્સ પર હેરકલરની બહુ ઊંડી અસર પડતી હોય છે. અત્યાર સુધી ગોલ્ડન, બ્રાઉન અને લાલ કલર હાઇલાઇટિંગમાં ખૂબ વપરાતા હતા. એ પછી પર્પલ અને બ્લુ કલર પૉપ્યુલર થવા માંડ્યા, પરંતુ હવે એમાં પણ એક નવો બદલાવ આવ્યો છે. વાળમાં એક-બે નહીં, પણ ચારથી વધુ રંગો લગાવીને વાળને મેઘધનુષી લુક આપવાનો ટ્રેન્ડ અત્યારે ખૂબ જ ખ્યાતિ મેળવી રહ્યો છે. ૨૦૧૬ના પૉપ્યુલર ટ્રેન્ડમાં આ ટ્રેન્ડ મોખરે છે અને વૈશ્વિક સ્તરે ફૅશન-વર્લ્ડમાં એને ખૂબ સારો આવકાર પણ મળ્યો છે. હવે તો ભારતમાં પણ આ ટ્રેન્ડને લોકો અપનાવી રહ્યા છે. યંગસ્ટર્સ શું કામ આ ટ્રેન્ડને પસંદ કરી રહ્યા છે અને આ ટ્રેન્ડની ખાસ-ખાસ વાતો જાણીએ.